《感情中建除体二首》
宋代·程公许

建国维艺祖，受命同有虞。
除苛五闰后，返朴邃古初。
满盈持以道，协泽久不渝。
平治二百年，中原忽榛芜。
定乱得高皇，如日升昏衢。
执中嗣堂播，栾叶垂范模。
破碎今已残，敌人踵规俞。
危哉武休破，汉沔几丘墟。
成功赖诸将，三蜀仍覆盂。
收藏问何时，官已迫片输。
开仓储百谷，为我供军须。
闭关且坚守，民力庶少苏。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。